বৃষ্টিতে গত কয়েকদিনে ঘনবসতিপূর্ণ ঢাকার বাতাসে কিছু স্বস্তি দেখা দিলেও তা ফের ভয়ংকর হয়ে উঠেছে। বৃহস্পতিবার (৪ মে) সকাল ৮টা ৫৫ মিনিটে এয়ার কোয়ালিটি ইনডেক্স (একিউআই) স্কোর ১৭৫ নিয়ে দূষিত শহরের তালিকায় প্রথম স্থানে রয়েছে ঢাকা। এর আগে, গত মঙ্গলবারও এ তালিকার শীর্ষে উঠে এসেছিল ঢাকা। গত ডিসেম্বর থেকে এ বছরের ফেব্রুয়ারি পর্যন্ত একাধিকবার টানা এ তালিকার শীর্ষে অবস্থান করে ঢাকা। বৃহস্পতিবার সকালে ভারতের দিল্লি ও পাকিস্তানের লাহোর যথাক্রমে একিউআই স্কোর ১৫৮ ও ১৫৭ নিয়ে তালিকার দ্বিতীয় ও তৃতীয় স্থানে রয়েছে। একিউআই স্কোর ১০১ থেকে ২০০ পর্যন্ত “অস্বাস্থ্যকর” হিসেবে বিবেচিত হয় বিশেষ করে সংবেদনশীল গোষ্ঠীর জন্য। একইভাবে একিউআই স্কোর ২০১ থেকে ৩০০ হলে স্বাস্থ্য সতর্কতাসহ তা জরুরি অবস্থা হিসেবে বিবেচিত হয়। এ অবস্থায় শিশু, প্রবীণ ও অসুস্থ রোগীদের বাড়ির ভেতরে এবং অন্যদের বাড়ির বাইরের কার্যক্রম সীমাবদ্ধ রাখার পরামর্শ দেওয়া হয়ে থাকে। প্রতিদিনের বাতাসের মান নিয়ে তৈরি করা একিউ সূচক একটি নির্দিষ্ট শহরের বাতাস কতটুকু নির্মল বা দূষিত সে সম্পর্কে মানুষকে তথ্য দেয় এবং তাদের জন্য কোন ধরনের স্বাস্থ্য ঝুঁকি তৈরি হতে পারে তা জানায়। বাংলাদেশে একিউআই নির্ধারণ করা হয় দূষণের পাঁচটি ধরনকে ভিত্তি করে- বস্তুকণা (পিএম ১০ ও পিএম২ দশমিক ৫), এনও২, সিও, এসও২ ও ওজন (৩৩)। ঢাকা দীর্ঘদিন ধরে বায়ুদূষণে ভুগছে। এর বাতাসের মান সাধারণত শীতকালে অস্বাস্থ্যকর হয়ে যায় এবং বর্ষাকালে কিছুটা উন্নত হয়।